রাজনীতিবিদগণ কলকাতায় যেমন ব্যস্ত ছিলেন তেমনি কিছুসংখ্যক তরুণ রাজনীতিবিদ বিভিন্ন সেক্টর হেড কোয়ার্টারে ব্যস্ত থেকে মুক্তিযুদ্ধ করেছেন বা পরামর্শ দিয়েছেন বা জনমত সৃষ্টিতে ভূমিকা রেখেছেন। ছাত্ররাজনীতিবিদগণ নিজেরাই সশস্ত্রভাবে যুদ্ধে অংশগ্রহণের জন্য এগিয়ে এসেছিলেন অথবা অনুসারীদের উৎসাহিত করেছিলেন; শ্রমিকগণ জীবিকার তাগিদে শ্রম দিয়েছেন কিন্তু মনের তাগিদে মুক্তিযোদ্ধাদের সহায়তা করেছেন। মুজিবনগরে প্রবাসী বাংলাদেশ সরকার দেশ পরিচালনা করেই মুক্তিযুদ্ধের নেতৃত্ব দিয়েছেন। আমি যুদ্ধ করেছি আমার সেক্টর কমান্ডারের নেতৃত্বে এবং তার ঊর্ধ্বতন অধিনায়ক ছিলেন প্রধান সেনাপতি কর্নেল ওসমানী। শেষের চার মাস আমি যুদ্ধ করেছি আমার ব্যাটালিয়ন কমান্ডারের নেতৃত্বে। সব সেক্টর কমান্ডারের প্রতি আমাদের অকুণ্ঠ শ্রদ্ধা। বিশেষ করে প্রথম সেক্টরের প্রথম সেক্টর কমান্ডার তৎকালীন মেজর জিয়াউর রহমান যার কণ্ঠ থেকে নিঃসৃত হয়েছিল স্বাধীনতার ঘোষণা এবং যিনি পরে হয়েছিলেন বাংলাদেশের রাষ্ট্রপতি, তার প্রতি বিশেষ সম্মান। মুক্তিযোদ্ধাদের পরিচয় দিতে গিয়ে যতগুলো উদাহরণ দিতে পারলাম ততোধিক উদাহরণ স্থানাভাবে দিতে পারলাম না! তাই আমার মতো হাজার হাজার লোকের মত হচ্ছে, ১৯৭১-এর বাংলাদেশের কোটি জনতাই ছিল মুক্তিযোদ্ধা; মাত্র কয়েক হাজার ছিল পাকিস্তান সমর্থক বা মুক্তিযুদ্ধের বিরোধী।